מבט על הקמפוס מהגבעות הסמוכות
**אוניברסיטת קליפורניה בברקלי** (באנגלית: **University of California, Berkeley**) הוא שמו של הקמפוס העיקרי של אוניברסיטת קליפורניה, הממוקם בברקלי, לחופי מזרח מפרץ סן פרנסיסקו. האוניברסיטה מכונה גם בשמות **UC ברקלי**, **ברקלי**, **קאל** או **קליפורניה** (באנגלית: **UC Berkeley**, **Berkeley**, **Cal**, or **California**).

האוניברסיטה נחשבת לאוניברסיטה הציבורית הטובה בארצות הברית ואחת האוניברסיטאות הטובות בעולם. יותר מ-60 חתני פרס נובל היו חברי סגל, חקרו או למדו באוניברסיטה. פיזיקאים מן האוניברסיטה בחרו והובילו את צוות המדענים שעבד על פרויקט מנהטן ופיתחו את פצצת האטום הראשונה. למדענים מברקלי היה תפקיד משמעותי בפיתוח הלייזר, וכמו כן הם המציאו את הציקלוטרון, גילו את האנטי-פרוטון, הסבירו את יסודות הפוטוסינתזה, בודדו את נגיף הפוליו, יצרו את מערכת ההפעלה BSD, וגילו את היסודות סיבורגיום, פלוטוניום, ברקליום, לורנציום וקליפורניום. חברי סגל האוניברסיטה זכו בפרסים שונים גם בתחומים אחרים: 4 מדליות פילדס הוענקו להם (10% מכל המדליות שהוענקו). הם קיבלו 4 פרסי נובל לכלכלה, פרס נובל אחד לספרות, 3 פרסי פוליצר, 28 מענקי עמיתי מקארתור ועוד פרסים רבים. האוניברסיטה חברה במספר ארגונים בין-לאומיים; חברה באיגוד האוניברסיטאות האמריקניות, חברה בברית הבינלאומית לאוניברסיטאות מחקר, חברה באיגוד אוניברסיטאות המחקר, וחברה בפורום מנהיגי האוניברסיטאות העולמי.

היסטוריה
--------

### ייסוד

סאות' הול, המבנה הראשון בקמפוס
ב-1866 נרכש השטח שעליו בנוי הקמפוס הנוכחי על ידי מכללת קליפורניה הפרטית. המכללה סבלה מבעיות תקציביות, אשר בעקבותיהן היא התאחדה עם מכללת החקלאות, הכרייה והמכניקה, אשר הייתה מכללה ציבורית, וביחד יצרו את אוניברסיטת קליפורניה. האוניברסיטה נוסדה ב-23 במרץ 1868 והנרי דורנט, מייסד מכללת קליפורניה הפך לנשיאה הראשון.

האוניברסיטה נפתחה ב-1869 והשתמשה במבני מכללת קליפורניה באוקלנד כבניין זמני עד שהקמפוס החדש יבנה.כשהמבנים "סאות' הול" ו"נורת' הול" הושלמו ב-1875, 167 הסטודנטים ו-222 הסטודנטיות עברו לברקלי.

### השנים המוקדמות

האוניברסיטה גדלה בצורה משמעותית בניהולו של בנג'מין אייד ווילר, שהיה נשיא האוניברסיטה מ-1899 עד 1919. מוניטין האוניברסיטה גדל בימיו של ווילר בזכות משיכת מרצים ידועים לקמפוס וייסוד קרנות מחקר ומלגות. הקמפוס התחיל להיראות כמו אוניברסיטה עכשווית, עם בניינים בסגנון נאו-קלאסי, כמו אצטדיון האוניברסיטה, אצטדיון ההנצחה הקליפורני, שעוצב על ידי האדריכל ג'ון גלן הווארד.

רוברט גורדון ספרואל התמנה לנשיא ב-1930. במהלך תקופת כהונתו בת ה-28 שנים, ברקלי השיגה הכרה בינלאומית כאוניברסיטת מחקר מרכזית. השפל הגדול ומלחמת העולם הראשונה גרמו לקיצוצים בתקציב, אך ספרואל הצליח לשמור על הסטנדרטים הגבוהים של האוניברסיטה על ידי גיוס כספים ממקורות פרטיים. ב-1942, מועצת החינוך האמריקנית דירגה את ברקלי במקום השני במספר המחלקות הראויות לציון, אחרי \*.

### מלחמת העולם השנייה

בשנות ה-30 הוקמה באוניברסיטה "מעבדת הקרינה" על ידי ארנסט לורנס, סביב הציקלוטרון (מאיץ החלקיקים שלורנס המציא) והשימושים בו - ובפרט יצירת איזוטופים ואטומים חדשים. בזמן מלחמת העולם השנייה לורנס רתם את המעבדה למאמץ המלחמתי, ובפרט לפרויקט פיתוח הפצצה הגרעינית. לורנס ואנשי המעבדה פיתחו את שיטת ההפרדה האלקטרומגנטית להעשרת אורניום. פיתוח הפצצה עשה שימוש גם בגילוי הפלוטונים על ידי גלן תיאודור סיבורג, כימאי מהאוניברסיטה וחתן פרס נובל. רוברט אופנהיימר, פרופסור לפיזיקה מהאוניברסיטה, נבחר כראש המדעי של פרויקט מנהטן ב-1942.

עד היום מנהלת אוניברסיטת קליפורניה שתי מעבדות לאומיות לפיתוח נשק גרעיני עבור משרד האנרגיה האמריקאי:
המעבדה הלאומית לוס אלמוס והמעבדה הלאומית לורנס ליברמור, שנוסדו ב-1943 וב-1952, בהתאמה. זאת בנוסף למעבדה הלאומית לורנס ברקלי, שצמחה ממעבדתו של לורנס ואיננה עוסקת בנשק גרעיני שוכנת בגבעות מעל ברקלי.

### שנות ה-50

בעידן מקארתי ב-1949, חבר המנהלים אימץ שבועה אנטי-קומוניסטית שעליה כל עובדי האוניברסיטה היו צריכים לחתום. כמה חברי סגל התנגדו לשבועה ופוטרו. חלפו 10 שנים לפני שהעובדים הוחזרו לאוניברסיטה. גם כיום עובדי אוניברסיטת קליפורניה חייבים לחתום על שבועה "לתמוך ולהגן על חוקת ארצות הברית וחוקת מדינת קליפורניה נגד כל האויבים, זרים או פנימיים".

ב-1952 אוניברסיטת קליפורניה הפכה להיות ישות נפרדת מהקמפוס בברקלי כחלק מארגון מחדש של האוניברסיטה. לכל קמפוס ניתנה אוטונומיה יחסית ונגיד (Chancellor) משלה. ספרואל התמנה לנשיא כל האוניברסיטה בעוד שקלארק קר הפך להיות נגיד הקמפוס שבברקלי.

### שנות ה-60

כיכר לזכר הנופלים במלחמת העולם השנייה
המוניטין של ברקלי באקטיביזם של סטודנטים נוצר בשנות ה-60, והתחיל מהתנועה לחופש הביטוי ב-1964. התנועה נולדה כתשובה ספונטנית לאיסור נגד פעילות פוליטית בקמפוס. מחאות סטודנטים המשיכו בעידן מלחמת וייטנאם, כשקמפוסים בכל רחבי המדינה מחו נגד המעורבות האמריקנית במלחמה.

אחד האירועים המפורסמים ביותר קרה בפארק העם (People's Park) ב-1969, כאשר היה עימות בין האוניברסיטה, מספר סטודנטים ותושבי העיר על חלקת אדמה שבה האוניברסיטה תכננה להקים מגרשים אתלטיים. הסטודנטים והתושבים הפכו את החלקה לפארק קהילתי, אך כעבור מספר שבועות האוניברסיטה החליטה להשתלט בחזרה על הנכס. שוטרים ובולדוזרים נשלחו לפארק והתחילו מחאה. מושל קליפורניה רונלד רייגן הזעיק את חיילי המשמר הלאומי וגרם לאלימות נוספת, שהסתכמה בהרוג אחד, 12 פצועים, שוטר שנדקר וצופה שהתעוור. האוניברסיטה החליטה לבסוף לא לפתח את הפארק, אף על פי שהיא נשארה בעלת השטח, והפארק עומד על תילו עד היום.

### האוניברסיטה כיום

כיום, כמה חברים בקהילת ברקלי מחשיבים סטודנטים כהרבה פחות פעילים מבחינה פוליטית מקודמיהם, אבל מבחינה סטטיסטית, תלמידי שנה ראשונה בברקלי יותר ליברלים ופחות דתיים מדומיהם בארצות הברית. בכמה נושאים, כמו העדפה מתקנת וזכויותיהם של פושעים, סטודנטים בברקלי יותר שמרנים מסטודנטים אחרים.

קמפוס ומבנים
------------

מגדל סאת'ר
בית הספר למנהל עסקים ע"ש האס
שטחה של אוניברסיטת ברקלי הוא כ-5 קמ"ר בקירוב, אך הקמפוס המרכזי יושב רק ב-0.7 קמ"ר הנמוכים ומערביים. מתוך 4 הקמ"ר שבמעלה ההר, 0.8 קמ"ר בערך מיושב על ידי המעבדה הלאומית לורנס ברקלי, בעוד ש-3.2 קמ"ר משמשים כשמורה אקולוגית עם אדמה נוספת המוקדשת לפעילות פנאי ("קניון התות" או Strawberry Canyon). ממערב לקמפוס נמצא רובע העסקים של ברקלי, ומצפון לו שכונות מגורים ואת ה"גורמה גטו", אזור שנודע בזכות מסעדות הגורמה הרבות בשטחו. ממזרח לקמפוס הראשי שוכנות גבעות ברקלי, שבהן נמצאות היכל לורנס למדע, וכמה יחידות מחקר הכוללות את המעבדה הלאומית לורנס ברקלי, המעבדה למדעי החלל והמכון לחקר מדע מתמטי. האזור מדרום לאוניברסיטה כולל את מגורי הסטודנטים ורובע קניות פופולרי.

### מבנים

מה שנחשב כיום כקמפוס ההיסטורי הוא התוצאה של "התחרות הבינלאומית לתוכנית אדריכלית לאוניברסיטת קליפורניה על שם פיבי הרסט", שמומנה על ידי אמו של ויליאם רנדולף הרסט ונערכה בתחילה באנטוורפן. 11 פיינליסטים נשפטו שוב בסן פרנסיסקו ב-1899. המנצח היה אמיל ברנרד הצרפתי, אך הוא סירב להשגיח על ביצוע תוכניתו והמשימה ניתנה לפרופסור לאדריכלות ג'ון גלן הווארד. הווארד עיצב מעל ל-20 בניינים, שהצביעו על סגנונו של הקמפוס עד הרחבתו בשנות ה-50 וה-60. הבניינים המהווים את "הליבה הקלאסית" של הקמפוס נבנו בסגנון ה"בוזאר", וכוללים את התיאטרון היווני על שם הרסט, בניין הכרייה על שם הרסט, הספרייה על שם דוו, אולם קליפורניה, אולם ווילר, אולם לקונט הישן, אולם גילמן, אולם הבילנד, אולם וולמן, שער סאת'ר ומגדל סאת'ר המתנשא לגובה של 94 מטרים (כינויו של המגדל הוא "הקמפנילה", על שם השראתו, הקמפנילה של סן מרקו בוונציה). מבנים שהוא התייחס אליהם כזמניים, לא אקדמיים או לא מספיק "רציניים" עוצבו בסגנון גותי. דוגמאות לבניינים אלה כוללות את אולם השער הצפוני, אגף דווינל ואולם סטפנס. רבים מעיצוביו של הווארד מוכרים כציוני דרך קליפורניים היסטוריים ורשומים במרשם הלאומי של מקומות היסטוריים.

בניין סאות' הול (האולם הדרומי) נבנה בשנת 1873 בסגנון ויקטוריאני-אימפריאלי-שני. סאות' הול הוא בניין האוניברסיטה הוותיק ביותר בקליפורניה. הוא, ושדרת פיידמונט ממזרח לקמפוס הראשי שעוצבה על ידי פרדריק לו אולמסטד, מעצבו של הסנטרל פארק, הם השרידים האחרונים של אוניברסיטת קליפורניה המקורית לפני שבנייניו של הווארד נבנו. אדריכלים אחרים שניתן למצוא את עבודתם ברחבי הקמפוס הם ברנרד מייבק, תלמידתו של מייבק ג'וליה מורגן (אולם ההתעמלות לנשים על שם הרסט), צ'ארלס ווילרד מור (בית הספר לעסקים על שם האס) וג'וזף אשריק (אולם וורסטר).

### מאפיינים טבעיים

שני יובלים של נחל התות (Strawberry Creek) זורמים דרך הקמפוס. ההסתעפות הדרומית נכנסת לתעלה במעלה הזרם של מרכז הספורט בפתח קניון התות ועוברת מתחת אצטדיון ההנצחה הקליפורני לפני שהיא מופיעה שוב בקרחת היער של הסגל. אז היא זורמת דרך מרכז הקמפוס ונעלמת בקצה המערבי שלו. ההסתעפות הצפונית עוברת ממזרח לבית האוניברסיטה (ביתו של הנגיד) וזורמת דרך קרחת היער מצפון בניין מדעי החיים, מיקומו המקורי של הגן הבוטני של הקמפוס.

העצים באזור נשתלו עם הקמת האוניברסיטה, בשנות ה-70 של המאה ה-19. הקמפוס עצמו מכיל כמה אזורים מיוערים הכוללים את אבן המייסדים, קרחת היער של הסגל, האזור הטבעי גרינל וחורשת האקליפטוסים, שכוללת את האקליפטוסים הגבוהים בעולם.

ארגון
-----

### נגידים

משרת הנגיד נוצרה ב-1952, כחלק מהארגון מחדש של אוניברסיטת קליפורניה. מאז נבחרו למשרה 9 נגידים (נגיד אחד היה ממלא מקום).

| נגיד | תחילת כהונה | סיום כהונה |
| --- | --- | --- |
| קלארק קר | 1952 | 1958 |
| גלן ט. סיבורג | 1958 | 1961 |
| אדוארד ו. סטרונג | 1961 | 1965 |
| מרטין א. מאירסון | 1965 | 1965 |
| רוג'ר וו. היינס | 1965 | 1971 |
| אלברט ה. בווקר | 1971 | 1980 |
| אירה מייקל היימן | 1980 | 1990 |
| צ'אנג-לין טיין | 1990 | 1997 |
| רוברט מ. ברדל | 1997 | 2004 |
| רוברט ג. בירגנו | 2004 | 2013 |
| ניקולאס דירקס | 2013 | 2017 |
| קרול קרייסט | 2017 | כיום |

### פקולטות

* הקולג' למשאבים טבעיים (אנ') ע"ש גורדון (אנ') (1868)
* הקולג' לכימיה (1872)
* הקולג' למדעי הטבע והרוח (אנ') (1915)
* הקולג' להנדסה (אנ') (1931)
* הקולג' לעיצוב סביבתי (אנ') (1959)
* בית הספר לחינוך (אנ') (1892)
* בית הספר למשפטים (1894)
* בית הספר למנהל עסקים ע"ש האאס (אנ') (1898)
* בית הספר לאופטומטריה (אנ') ע"ש הרברט ורטהיים (אנ') (1923)
* בית הספר לבריאות הציבור (אנ') (1943)
* בית הספר לעבודה סוציאלית (אנ') (1944)
* בית הספר לעיתונות (אנ') (1967)
* בית הספר למדיניות ציבורית (אנ') ע"ש גולדמן (1969)
* בית הספר למידענות (אנ') (1994)
* המחלקה ללימודי המשך (אנ') (1891)

### מרכזים אקדמיים

* המרכז ללימודי מזרחנות (1963)
* המרכז לחקר שינוי חברתי (1976)

לימודים
-------

שער סאת'ר
ברקלי היא אוניברסיטה מקיפה, המציעה מעל ל-7,000 חוגים בכמעט 300 מסלולי תארים. האוניברסיטה מעניקה מעל 5,500 תארים ראשונים, 2,000 תארים שניים, 900 תוארי דוקטור ו-200 תארים במשפטים כל שנה. היחס בין הסטודנט לסגל עומד על 15.5 ל-1, בין הנמוכים ביותר מבין האוניברסיטאות הגדולות, והכיתה הממוצעת מכילה כ-30 סטודנטים. מספר הסטודנטים בכיתות נע ממאות סטודנטים בחוגים מקדימים לסמינרים עם פחות מ-10 סטודנטים.

בסגל של ברקלי נמצאים היום כ-221 עמיתי האקדמיה האמריקאית לאמנויות ולמדעים, שני מנצחי מדליית פילדס, 83 מלומדי תוכנית פולברייט, 139 עמיתי גוגנהיים, 87 חברי האקדמיה הלאומית להנדסה, 132 חברי האקדמיה הלאומית למדעים, 8 חתני פרס נובל, 3 חתני פרס פוליצר, 84 עמיתי סלואן ו-7 חתני פרס וולף. אוניברסיטת ברקלי מדורגת במקום השישי בעולם במספר חתני פרס נובל הקשורים לה (62), ומתוכם 20 היו חברים בסגל.

מספר המלגאים של תוכנית המצוינות הלאומית בברקלי היה השלישי בארצות הברית עד שב-2002 התוכנית הופסקה.

### סטודנטים

הנתונים הבאים מבוססים על ההרשמה בסתיו 2012:

* מספר סטודנטים כולל: 35,899
* סטודנטים לתואר ראשון: 25,774
	+ גברים: 12,282
	+ נשים: 13,492
* סטודנטים לתארים מתקדמים: 10,125
	+ גברים: 5,520
	+ נשים: 4,605
* מוצא הסטודנטים לתואר ראשון:
	+ לבנים: 24.3%
	+ אפריקאים-אמריקאים: 3.4%
	+ אמריקאים-ילידים: 0.7%
	+ תושבי איי האוקיינוס השקט: 0.2%
	+ מקסיקנים-אמריקנים ("צ'יקאנו"): 8.9%
	+ היספנים אחרים ("לאטינו"): 3.1%
	+ סינים: 21.2%
	+ פיליפינים: 2.6%
	+ יפנים: 1.6%
	+ קוריאנים: 5.4%
	+ דרום-אסיאתים: 8.1%
	+ וייטנאמים: 3.4%
	+ אסיאתים אחרים: 1.1%
	+ אחרים: 1.6%
	+ לא הצהירו: 3.3%
	+ בינלאומיים: 12.7%

### דירוגים

לפי המועצה הלאומית למחקר ברקלי מדורגת במקום ראשון בארצות הברית במספר התוכניות לתואר שני שמדורגות ברשימת עשר הטובות ביותר בתחומיהן (97%, 35 מתוך 36). האוניברסיטה גם מדורגת במקום הראשון במספר התוכניות למלגות לסגל (32). ברקלי היא האוניברסיטה היחידה בארצות הברית שהצליחה להשיג דירוג ברשימת חמש הטובות ביותר לכל תוכניות הPh.D שלה, לפי סקר בעיתון US News and World Report. בסקר "אוניברסיטאות המחקר האמריקניות הטובות ביותר" של המכון למדידת ביצועי אוניברסיטאות באוניברסיטת אריזונה ברקלי דורגה במקום השמיני ובמקום הראשון בין האוניברסיטאות הציבוריות.

בנוסף לתוכניות התואר השני שלה, העיתון US News מדרג את ברקלי בעקביות במקום הראשון באוניברסיטאות ציבוריות לתואר ראשון ובין שלוש האוניברסיטאות הטובות ביותר בתארים ראשונים בכלכלה ובהנדסה. לאחרונה העיתון דירג את תוכנית התואר הראשון של ברקלי במקום ה-21 בארצות הברית לפי "מצוינות אקדמית". בדירוגי המכללות השנתיים שלו ב-2007, העיתון The Washington Monthly דירג את ברקלי במקום השלישי בארצות הברית בהתבסס על מחקר, שירות קהילתי וניידות חברתית.

דירוג QS של אוניברסיטאות בעולם דירג את ברקלי במקום השמיני בעולם בשנת 2006. הדירוג האקדמי של אוניברסיטאות בעולם (אוניברסיטת ג'יאו טונג משנגחאי) דירג את ברקלי במקום השלישי בעולם בשנת 2007. דירוגים אלה מבוססים על בוגרי האוניברסיטה, איכות הסגל לפי המוניטין האקדמי, פרסים שבהם האוניברסיטה זכתה, מאמרים, נוכחות בינלאומית, היחס בין הסטודנטים לסגל, תדירות הציטוטים על ידי עמיתים וביצועים ביחס לגודל. במהדורה הבינלאומית של ניוזוויק ב-2006 ברקלי דורגה במקום החמישי בעולם.

הספרייה על שם דוו
### ספריות

32 הספריות בברקלי יחד יוצרות את הספרייה האקדמית הרביעית בגודלה בארצות הברית (אחרי הרווארד, ייל ואוניברסיטת אילינוי באורבנה-שמפיין). ב-2003 התאחדות ספריות המחקר דירגה אותה במקום הראשון מבין האוניברסיטאות הציבוריות ובמקום השלישי בצפון אמריקה. נכון ל-2006, ספרייתה של אוניברסיטת ברקלי מכילה מעל ל-10 מיליון כרכים. הספריות עצמן מכסות שטח של מעל ל-48,000 מ"ר ומהוות את אחד מקומפלקסי הספריות הגדולים בעולם.

### תרומות למדעי המחשב

בברקלי פותחו מספר טכנולוגיות מפתח הקשורות בראשית האינטרנט והתנועה לתוכנה חופשית. תוכנת ה-Berkeley Software Distribution, הידועה בשם BSD, פותחה ב-1977 על ידי ביל ג'וי, בוגר המחלקה למדעי המחשב באוניברסיטה. כמו כן פותחו באוניברסיטה מספר רב של תוכנות ושפות תכנות, כגון Vi, סנדמייל ו-Tcl. באוניברסיטה גם פותחו טכנולוגיות כמו RAID ו-RISC.

אחד מן הפרויקטים הידועים ביותר שפותחו בברקלי הוא SETI@home, המאפשר לחובבים להשתתף במחקר על ידי חישוב מבוזר קהילתי. הפרויקט מיושם דרך תוכנה ואפליקציה בשם BOINC שפותחה באוניברסיטה בשנת 2002 במימון הקרן הלאומית למדע (ארצות הברית).

ברקלי ייסדה שותפויות עם חברות כמו גוגל, אינטל, מיקרוסופט, סאן מיקרוסיסטמס ו-Yahoo!. ל-Yahoo! ולאינטל יש מעבדות מחקר המשותפות עם חוקרי האוניברסיטה, וסאן מיקרוסיסטמס, גוגל ומיקרסופט ממנות מעבדה חדשה בעלות 7.5 מיליון דולר.

בוגרים בולטים
-------------

62 זוכי פרס נובל קשורים לאוניברסיטת ברקלי בהם 20 מבוגריה של האוניברסיטה, ו-20 מחברי הסגל. רבים מבוגרי האוניברסיטה התפרסמו. ביניהם:

* גלן תיאודור סיבורג, כימאי, מגלה הפלוטוניום.
* לאונרד אדלמן, מדען מחשב, ממפתחי RSA וחתן פרס טיורינג
* דאגלס אנגלברט, מדען מחשב, ממציא העכבר וחתן פרס טיורינג
* ניקלאוס וירת, מדען מחשב, מפתח שפת התכנות פסקל וחתן פרס טיורינג
* פיליפ ק. דיק, סופר מדע בדיוני
* ג'ק לונדון, סופר
* רוברט מקנמארה, מזכיר ההגנה של ארצות הברית ונשיא הבנק העולמי
* ארל וורן, נשיא בית המשפט העליון של ארצות הברית
* אריק א' שמידט, מנכ"ל גוגל
* לואיס אלוורז, פיזיקאי וחתן פרס נובל
* גורדון מור, מנכ"ל אינטל
* טום לנטוס, חבר קונגרס וניצול שואה
* המילטון לוסק, אנימטור ובמאי קולנוע
* לואן בריזנדיין, סופרת ומדענית אמריקאית

חיי הסטודנטים
-------------

### ספורט

ה"ביג גיים" של שנת 2002
הלוגן האתלטי של האוניברסיטה
כל קבוצות הספורט של אוניברסיטת ברקלי מתחרות תחת השם "קליפורניה גולדן ברס". צבעיהם של הקבוצות הם "כחול ייל" ו"זהב קליפורניה". הצבע "כחול ייל" נבחר משום שרבים ממייסדי האוניברסיטה למדו באוניברסיטת ייל, והצבע "זהב קליפורניה" נבחר כדי לייצג את "המדינה המוזהבת" (קליפורניה). אוניברסיטת קליפורניה חברה בליגת "פסיפיק טן". קבוצת הכדורסל משתתפת ב-NCAA בדוויז'ן 1. נבחרות הספורט של ברקלי השיגו תארים לאומיים בפוטבול, כדורסל לגברים, כדור בסיס, התעמלות לגברים, טניס לגברים, שחייה לנשים ולגברים, כדורמים לגברים, ריצה לגברים ורוגבי לגברים.
היריבה המסורתית של הגולדן ברס היא סטנפורד קרדינל, קבוצת הספורט של אוניברסיטת סטנפורד. האירוע המפורסם ביותר בין שתי הקבוצות הוא משחק הפוטבול, המכונה "הביג גיים" ("המשחק הגדול"). מאז 1933, מנצח התחרות זכה להחזיק בגרזן סטנפורד. במשחק ידוע ב-1982 שחקני קאל הבקיעו טאצ'דאון ניצחון בשניות האחרונות של המשחק, בזמן שהתזמורת של סטנפורד הקדימה ופרצה בחגיגות לתוך המגרש.

### מסורות

קמע האוניברסיטה הרשמי הוא "אוסקי הדוב", שליווה אותה משנת 1941. לפני כן שוחררו גורי דובים אמיתיים באצטדיון האוניברסיטה. הקמע נקרא אחרי המנון האוניברסיטה, "אוסקי וואו וואו". ועדת אוסקי דואגת לקמע, ורק חבריה יודעים את זהותו של לובש התחפושת.

תזמורת המצעדים של אוניברסיטת קליפורניה הוקמה בשנת 1891, ומופיעה בכל משחק בית בפוטבול וגם בכמה משחקי חוץ. תת-הקבוצה של התזמורת, תזמורת כובע הקש, מופיעה במשחקי כדורסל וכדורעף ובאירועים.

בתחילת המאה ה-20 היה נפוץ אירוע המכונה "ראש", שבו תלמידי השנה הראשונה והשנייה התחרו בריצה במעלה הגבעות שנגמרה בקרב היאבקות. לבסוף הוחלט לבטל את "ראש" ותלמידי השנה הראשונה והשנייה התקבצו כדי לבנות את "ה-C הגדולה". "ה-C הגדולה" היא בלוק בטון ענק וצהוב הבנוי בצורת האות C. סטודנטים מסטנפורד נוהגים לצבוע את ה-C באדום, צבעה של סטנפורד.

יחס לישראל
----------

במרץ 2010 העלתה מליאת הסנאט של אגודת הסטודנטים של האוניברסיטה הצעה למשוך השקעות של האוניברסיטה משתי חברות שמספקות לצה"ל נשק וטכנולוגיה, אשר תרמו לישראל בהגנה, בעת מתקפת טרור מתוך רצועת עזה במהלך מבצע עופרת יצוקה. ההצעה אושרה ברוב משמעותי, אך בוטלה בעקבות וטו שהטיל נשיא אגודת הסטודנטים, וויל סמלקו.

באפריל 2013 אישרה מליאת הסנאט של אגודת הסטודנטים הצעה אחרת, אשר קראה לאוניברסיטת קליפורניה למשוך את השקעותיה משלוש חברות המשקיעות בפרויקטים הקשורים בסכסוך הערבי - ישראלי: "קאטרפילר", אשר מספקת דחפורים לצה"ל; HP, אשר מספקת ציוד טכנולוגי למחסומים; ו"סמנט רודסטון הולדינגס", אשר מוכרת ציוד בנייה לגדר ההפרדה.

בתרבות
------

* חלקים מהסרט "הבוגר" צולמו באוניברסיטת קליפורניה בלוס אנג'לס ובאוניברסיטת דרום קליפורניה, אך בסרט הם מוצגים כאילו צולמו בברקלי. בחלקים אחרים בסרט מצולם הקמפוס בברקלי.
* בסרט "פורסט גאמפ", פורסט פוגש את ג'ני וחברה ווסלי בהפגנה נגד מלחמת וייטנאם בוושינגטון. ג'ני מספרת לפורסט שהיא גרה עם ווסלי בברקלי, שם הוא נשיא סניף של סטודנטים למען חברה דמוקרטית.
* בסרט "אינסטינקט בסיסי" הדמות הראשית קת'רין טרמל הייתה בוגרת ברקלי, ואף הייתה חשודה ברצח הפרופסור שלה.
* בסרט" מחר לנצח" מסדרת "ג'יימס בונד" אחד מהסוכנים המסייעים לבונד מעיר כי המדען בסרט, העובד בשביל הנבל הראשי בסרט, היה סטודנט רדיקלי בברקלי בשנות ה-60.
* בסרט "תפוס אותי אם תוכל", הדמות הראשית פרנק (לאונרדו דיקפריו) מעמיד פנים שיש לו תואר במשפטים מברקלי, כדי להרשים את ארוסתו ואביה, שלאחר מכן מתברר שיש לו תואר אמיתי במשפטים מברקלי.
* בוגרים פיקטיביים של ברקלי הופיעו בסרטים ובתוכניות טלוויזיה כמו: "The O.C.", "האנטומיה של גריי", "24" ו"הבית הלבן".
* בספר "תיק הראיות" מאת ג'ון באנוויל, הגיבור פרדי מונגומרי הוא דוקטורנט מבטיח בברקלי שמחליט לפרוש מלימודיו.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אוניברסיטת קליפורניה ברקלי** |
| ויקימינים טקסונומיה בוויקימינים: **UCB** |

### אתרים רשמיים

* אתר האינטרנט הרשמי של אוניברסיטת קליפורניה בברקלי (באנגלית)
* ברקלי בחדשות
* אתר הגולדן ברס
* The Daily Californian-עיתון סטודנטים עצמאי
* דף הבית של מערכת הספריות
* @cal-קהילה מקוונת לבוגרי האוניברסיטה
* אתר האינטרנט הרשמי של המרכז ללימודי מזרחנות (CMES)
* אתר האינטרנט הרשמי של המרכז לחקר שינוי חברתי (CRSC)
* אוניברסיטת קליפורניה בברקלי, ברשת החברתית פייסבוק
* אוניברסיטת קליפורניה בברקלי, ברשת החברתית אקס (טוויטר)
* אוניברסיטת קליפורניה בברקלי, ברשת החברתית אינסטגרם
* אוניברסיטת קליפורניה בברקלי, ברשת החברתית LinkedIn

### אתרים אחרים

* ויקי של הסטודנטים באוניברסיטה
* הרצאות של ברקלי ב-iTunes
* מדריך הבטלן לקמפוס בברקלי
* אתר המוקדש לאוסקי הדוב
* אתר בית חב"ד ברקלי

הערות שוליים
------------

1. ↑  History - UC Berkeley(הקישור אינו פעיל, 18.2.2019)
2. ↑  University of California History Digital Archives
3. 1 2  Days of Cal | A Brief History of Cal: Part 2
4. ↑  University of California History Digital Archives
5. ↑  Manhattan Project Chronology | The Manhattan Project: Making the Atomic Bomb | History of the Atomic Age | atomicarchive.com
6. ↑  childrenofthemanhattanproject.org - This website is for sale! - Manhattan Project Atomic Bomb MPHPA World War II World War 2 Nuclear Atomic Age Gadget Oak Ridge Resources and Information. www.childrenofthemanhattanproject.org
7. ↑  The Loyalty Oath Controversy, University of California, 1949-1951
8. ↑  (הקישור אינו פעיל, 18.2.2019)
9. ↑  (הקישור אינו פעיל, 18.2.2019)
10. ↑  (הקישור אינו פעיל, 18.2.2019)
11. ↑  Days of Cal | Berkeley in the 60s
12. ↑  Berkeley freshmen are more liberal and less religious than their national counterparts
13. ↑  Roma Pacifica: The Phoebe Hearst International Architectural Competition and the Berkeley Campus, 1896-1930
14. ↑  אסתר מקוי, חמישה אדריכלים קליפורניים, ריינהולד, 1960.
15. ↑  UC Berkeley Strawberry Creek(הקישור אינו פעיל, 18.2.2019)
16. ↑  Awards held by faculty - UC Berkeley(הקישור אינו פעיל, 18.2.2019)
17. ↑  (הקישור אינו פעיל, 18.2.2019)
18. ↑  Awards held by faculty - UC Berkeley(הקישור אינו פעיל, 18.2.2019)
19. ↑  (הקישור אינו פעיל, 18.2.2019)
20. ↑  (הקישור אינו פעיל, 18.2.2019)
21. ↑  World University Rankings | Top Universities(הקישור אינו פעיל, 18.2.2019)
22. ↑  访问禁止(הקישור אינו פעיל, 18.2.2019)
23. ↑  MSN | Outlook, Office, Skype, Bing, Breaking News, and Latest Videos, MSN (באנגלית אמריקאית)
24. ↑  06.20.2002 - UC Berkeley library is top-ranked among North American public university research libraries
25. ↑  What's New in the Library(הקישור אינו פעיל, 18.2.2019)
26. ↑  06.12.97 - New addition to UC Berkeley Main Library dedicated to former UC President David Gardner
27. ↑  Resource Guide 2009-10(הקישור אינו פעיל, 18.2.2019)
28. ↑  California Golden Bears - Traditions(הקישור אינו פעיל, 18.2.2019)
29. ↑  About Us – University of California Marching Band (באנגלית אמריקאית)
30. ↑  Days of Cal | Bear Traditions
31. ↑  (הקישור אינו פעיל, 18.2.2019)
32. ↑  ג'רמי גורדון ודפני צ'ן, "סנאט אגודת הסטודנטים אישר את הצעה SB160 למשיכת השקעות מישראל, ברוב 11-9", דיילי קליפורניאן, 18.4.2013.

| פורום מנהיגי האוניברסיטאות העולמי​ |
| --- |
| אירופה | **איטליה:** בוקוני; **הממלכה המאוחדת:** אוקספורד • אימפריאל קולג' • קיימברידג'; **שווייץ:** בית הספר הפוליטכני הפדרלי של לוזאן • המכון הטכנולוגי של ציריך |
| אמריקה הצפונית | **ארצות הברית:** ברקלי • ג'ורג'טאון • הרווארד • ייל • MIT • מקגיל • סטנפורד • פנסילבניה • פרינסטון • Caltech • קולומביה • קרנגי מלון • שיקגו |
| אסיה | **הונג קונג:** אוניברסיטת הונג קונג למדע וטכנולוגיה​; **הרפובליקה העממית של סין:​** ג'ג'יאנג • האוניברסיטה הטכנולוגית של נאניאנג • פקין • צינגהואה; **יפן:** טוקיו • קיו; **סינגפור:** האוניברסיטה הלאומית של סינגפור; **קוריאה הדרומית:** KAIST |
| אפריקה | **דרום אפריקה:** קייפטאון |

| התאגדות אוניברסיטאות האוקיינוס השקט​ |
| --- |
| אוקיאניה | **אוסטרליה:** ANU • מונש • מלבורן • ניו סאות' ויילס • סידני • קווינסלנד; **ניו זילנד:** אוקלנד | סמליל אוניברסיטת קליפורניה​ |
| אמריקה הדרומית | **אקוודור:** אוניברסידד סן פרנסיסקו דה קיטו; **צ'ילה:** צ'ילה; **קולומביה:** לוס אנדס |
| אמריקה הצפונית | **ארצות הברית:** אורגון • אוניברסיטת הוואי במנואה • דרום קליפורניה • וושינגטון • Caltech • קליפורניה (אירוויין • ברקלי • דייוויס • לוס אנג'לס • סן דייגו • סנטה ברברה); **מקסיקו:** מכון מונטריי; **קנדה:** קולומביה הבריטית • סיימון פרייזר |
| אסיה | **אינדונזיה:** אינדונזיה; **הונג קונג:** הונג קונג • אוניברסיטת הונג קונג למדע וטכנולוגיה • הונג קונג; **הפיליפינים:** פיליפינים; **הרפובליקה העממית של סין:** אוניברסיטת האקדמיה הסינית למדעים • אוניברסיטת המדע והטכנולוגיה של סין • ג'ג'יאנג • טונג'י • מכון חרבין • נאנג'ינג • סון יאט - סן • פודן • פקין • ג'יאו טונג שאנגחאי • צינגהואה • שיאן ג'יאוטונג; **טאיוון:** אוניברסיטת טייוואן הלאומית • אוניברסיטת צינג הואה הלאומית; **יפן:** אוסקה • ואסדה • טוהוקו • נגויה • קיו • קיושו; **מלזיה:** מלזיה; **סינגפור:** האוניברסיטה הטכנולוגית של נאניאנג • האוניברסיטה הלאומית של סינגפור; **קוריאה הדרומית:** המכון המתקדם למדע וטכנולוגיה בקוריאה • האוניברסיטה הלאומית של סיאול • יונסיי • אוניברסיטת פואנג למדע וטכנולוגיה • פוסאן • קוריאה; **רוסיה:** האוניברסיטה הפדרלית של המזרח הרחוק; **תאילנד:** צ'ולונגונגקורן |

| אוניברסיטת קליפורניה​ |
| --- |
| קמפוסים | אירוויין • ברקלי • דייוויס • לוס אנג'לס • מרסד • סן דייגו • סן פרנסיסקו • סנטה ברברה •​ סנטה קרוז • ריברסייד​ ​ ​​ | סמליל אוניברסיטת קליפורניה​ |
| מחקר | המעבדה הלאומית לוס אלמוס •​ המעבדה הלאומית לורנס ברקלי​ • המעבדה הלאומית לורנס ליברמור • מערכת שמורות הטבע • מצפה הכוכבים ליק • מצפה הכוכבים קק |

| איגוד האוניברסיטאות האמריקניות - ארגון אוניברסיטאות מחקר מובילות בארצות הברית וקנדה |
| --- |
| **אוניברסיטאות ציבוריות** | אוהיו סטייט • אורגון • איווה • איווה סטייט • אילינוי • אינדיאנה • אריזונה • באפלו • ג'ורג'יה טק • וושינגטון • ויסקונסין–מדיסון • וירג'יניה • טקסס • טקסס A&M • יוטה • מיזורי • מינסוטה • מישיגן • מישיגן סטייט • מרילנד • סטוני ברוק • פיטסבורג • פלורידה • פנסילבניה סטייט • פרדו • קולורדו • קליפורניה (אירוויין • ברקלי • דייוויס • לוס אנג'לס • סן דייגו • סנטה ברברה • סנטה קרוז) • קנזס • קרוליינה הצפונית • ראטגרס • ראטגרס-ניו ברונסוויק | סמליל איגוד האוניברסיטאות האמריקניות |
| **אוניברסיטאות פרטיות** | אמורי • בוסטון • בראון • ברנדייס • ג'ונס הופקינס • דארטמות' קולג' • דיוק • דרום קליפורניה • הרווארד • ואנדרבילט • וושינגטון בסנט לואיס • טאפטס • טוליין • ייל • נורת'ווסטרן • ניו יורק • סטנפורד • פנסילבניה • פרינסטון • קולומביה • קורנל • קייס וסטרן ריזרב • קרנגי מלון • רייס • רוצ'סטר • שיקגו • Caltech •‏ MIT |
| **אוניברסיטאות בקנדה** | טורונטו • מקגיל |

| איגוד אוניברסיטאות המחקר |
| --- |
| ארצות הבריתארצות הבריתארצות הברית | 

|  |  |
| --- | --- |
| אוניברסיטאות ציבוריות | אוהיו סטייט • אוסטין • אוקלהומה • אורבנה-שמפיין • אורגון • איווה • איווה סטייט • אינדיאנה • אלבמה • אריזונה • אריזונה סטייט • ארלינגטון • באפלו • ג'ורג'יה טק • דאלאס • דרום אילינוי קרבונדייל • דרום קרוליינה • ויין סטייט • וושינגטון • ויסקונסין–מדיסון • וירג'יניה • וירג'יניה טק • טנסי • טקסס טק • טקסס A&M • יוסטון • לואיזיאנה סטייט • מינסוטה • מיסיסיפי • מישיגן • מישיגן סטייט • מכללת ויליאם ומרי • מרילנד • נברסקה–לינקולן • ניו מקסיקו סטייט • סטוני ברוק • פיטסבורג • פלורידה • פלורידה סטייט • פנסילבניה סטייט • פרדו • צפון אילינוי • צפון טקסס • קולורדו • קולורדו סטייט • קליפורניה (אירוויין • ברקלי • דייוויס • לוס אנג'לס • סן דייגו • סנטה ברברה • סנטה קרוז • ריברסייד) • קנזס סטייט • קנטקי • קרוליינה הצפונית • ראטגרס • שיקגו |
| אוניברסיטאות פרטיות | אילינוי טק • בוסטון • בראון • ג'ונס הופקינס • דיוק • המתודיסטים הדרומית • הרווארד • ואנדרבילט • טאפטס • טוליין • ייל • נוטרדאם • נורת'איסטרן • נורת'ווסטרן • סטנפורד • סירקיוז • סנט לואיס • פנסילבניה • פרינסטון • קולומביה • קורנל • קייס וסטרן ריזרב • קרנגי מלון • רוצ'סטר • רוקפלר • רייס • שיקגו • Caltech ‏• MIT |

 | סמליל איגוד אוניברסיטאות המחקר |
| אוניברסיטאות ציבוריות בינלאומיות | איטליהאיטליה **איטליה:** פיזה | הממלכה המאוחדתהממלכה המאוחדת **הממלכה המאוחדת:** יוניברסיטי קולג' לונדון • ליברפול • מנצ'סטר | יפןיפן **יפן:** ואסדה |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007269217705171
* BIBSYS: 90333868
* BNC: 000042633
* BNE: XX145486
* BnF: cb11986447q (data)
* CANTIC: a10284369
* CiNii: DA01977147
* GND: 2025100-2
* ISNI: 0000 0001 2181 7878
* LCCN: n79046084
* LNB: 000241408
* MusicBrainz: c2d8703d-be51-444b-9f33-8e21006d779d
* NDL: 001328605
* NKC: ko2004238877
* NLA: 36198979
* NLP: a0000002062917
* NSK: 000730099
* RERO: 02-A000187195
* SNAC: w64p18vv
* SUDOC: 027926265
* Trove: 1227887
* ULAN: 500308562
* VcBA: 494/1316
* VIAF: 149111950
* WorldCat: lccn-n79046084

 |